रेखा-जीनत अमान से जुड़ा नाम, देव आनंद ने दिया था हीरो बनने का ऑफर
Pakistan Former PM Imran Khan Arrest Case - Follow Imran Khan Bollywood Connection And Controversies With Indian celebrities On Dainik Bhaskar. इमरान खान राजनीति में आने से पहले 80 के दशक में पाकिस्तान क्रिकेट टीम के कप्तान थे। ये पाकिस्तान के सबसे हैंडसम क्रिकेटर थे, जिनका बॉलीवुड से भी गहरा कनेक्शन रहा है।
पूर्व प्रधानमंत्री इमरान खान की गिरफ्तारी के बाद पूरे पाकिस्तान में हालात बेकाबू हैं। इमरान का बॉलीवुड से गहरा रिश्ता रहा है। शाहरुख खान इमरान के फैन रहे हैं। रेखा और जीनत अमान जैसी एक्ट्रेसेस के साथ इमरान का नाम जुड़ चुका है। ये भी खबरें सुर्खियों में रही थीं कि रेखा के साथ उनका रिश्ता शादी तक जा पहुंचा था। जब इमरान क्रिकेटर थे, तब देव आनंद उन्हें अपनी फिल्म में बतौर हीरो साइन करने के लिए इंग्लैंड पहुंच गए थे, जहां पाकिस्तानी टीम इंग्लैंड के साथ मैच खेल रही थी।
पढ़िए, इमरान के बॉलीवुड कनेक्शन के कुछ किस्से....
बचपन में इमरान के फैन थे शाहरुख, ऑटोग्राफ लेने गए तो पड़ी डांट
शाहरुख खान ने कैपिटल टॉक विद हामिद मीर में ये किस्सा शेयर किया था। ये किस्सा तब का है जब इमरान खान सिर्फ पाकिस्तानी क्रिकेटर थे और शाहरुख खान हीरो नहीं बने थे। यंग शाहरुख, इमरान के बड़े फैन थे। शाहरुख ने बताया, एक मैच के लिए इमरान खान भारत आए थे। पाकिस्तान का मैच दिल्ली के फिरोज शाह कोटला स्टेडियम में था, जहां पाकिस्तानी टीम हारने की कगार पर थी। टीम को इमरान से काफी उम्मीदें थीं, लेकिन वो महज 30 रन बनाकर आउट हो गए।
जब इमरान स्टेडियम से निकलने लगे तो ऑटोग्राफ लेने के लिए उतावले शाहरुख उनके काफी नजदीक आ गए। आउट होने से बौखलाए इमरान ने सारा गुस्सा शाहरुख पर निकालने हुए उन्हें जोरदार डांट लगाते हुए उन्हें रास्ते से हटने को कहा। इस बात से शाहरुख का दिल टूट गया।
जब शाहरुख खान स्टार बन गए तो उन्हें इमरान खान से मिलने का मौका मिला। शाहरुख ने जब इमरान से शिकायत करते हुए ये किस्सा उन्हें बताया तो वो भी काफी हंसे।
अमिताभ बच्चन, आमिर खान ने की थी इमरान खान की मदद
90 के दशक में क्रिकेटर रहते हुए इमरान खान ने पाकिस्तान में कैंसर हॉस्पिटल बनवाया था, जिसके लिए भारत के कई सितारों ने बढ़-चढ़कर दान किया था। इस पहल में इमरान खान की मदद करने वालों में अमिताभ बच्चन, विनोद खन्ना, आमिर खान भी शामिल हैं।
रेखा से थी अफेयर की खबरें, अखबार ने दिया था शादी का हिंट
इमरान खान बेहतरीन क्रिकेट खिलाड़ी होने के साथ-साथ अपनी लव लाइफ के लिए भी सुर्खियों में रहते थे। एक समय उनका नाम मशहूर एक्ट्रेस रेखा से जुड़ा था। 1985 में खबर थी कि रेखा, इमरान से शादी करना चाहती हैं। स्टार रिपोर्ट नाम के एक पेपर में जरनल की रिपोर्ट के हवाले से दोनों की शादी पर लंबा आर्टिकल छपा था। आर्टिकल के अनुसार 1985 के पूरे अप्रैल इमरान ने मुंबई में रहकर रेखा के साथ समय बिताया है।
दोनों नाइट क्लब में साथ स्पॉट किए गए थे। जनरल की रिपोर्ट में लिखा गया था कि रेखा की मां ने एक इंटरव्यू में कहा है कि उन्हें अपनी बेटी के पार्टनर के रूप में इमरान खान से बेहतर कोई नहीं लगता। वो दिल्ली के एक एस्ट्रोलॉजर के पास ये पूछने गई थीं कि क्या इमरान, रेखा के लिए अच्छा ऑप्शन हैं। हालांकि, दोनों का रिश्ता ज्यादा चल नहीं सका।
इमरान ने कहा था, किसी एक्ट्रेस से शादी नहीं करूंगा
एक इंटरव्यू में इमरान खान ने कहा था, एक्ट्रेसेस के साथ समय बिताना कुछ समय के लिए अच्छा रहता है। मैं कुछ समय उनकी कंपनी एंजॉय करता हूं और फिर आगे बढ़ जाता हूं। मैं किसी फिल्म एक्ट्रेस से शादी नहीं करूंगा।
रेखा से पहले जीनत अमान से जुड़ा नाम, मिला था प्लेबॉय का टैग
1979 में इमरान खान ने अपना 27वां जन्मदिन बेंगलुरु के क्रिकेट स्टेडियम के ड्रेसिंग रूम में अपने दोस्तों के साथ सेलिब्रेट किया था। खबरें थीं कि उन्होंने अपनी लेडी लव जीनत अमान के साथ बर्थडे सेलिब्रेट किया है। जीनत अमान से नाम जुड़ने के बाद से ही इमरान को प्लेबॉय कहा जाने लगा था। दोनों ने कभी इस रिश्ते की खबरों को कबूल नहीं किया।
देव आनंद ने दिया था फिल्मों में काम करने का ऑफर, मनाने के लिए पहुंचे थे इंग्लैंड
इमरान खान ने एक पुराने इंटरव्यू में बताया था कि हिंदी सिनेमा के लीजेंड्री एक्टर देव आनंद उन्हें अपनी फिल्म में काम करने का ऑफर दे चुके हैं, लेकिन इमरान ने वो ऑफर ठुकरा दिया था। उनका ये इंटरव्यू इंडियन न्यूज चैनल पर भी प्रसारित हुआ था। इमरान ने कहा था, आपको यकीन नहीं होगा कि भारत के एक महान एक्टर ने मुझे फिल्म में काम करने का ऑफर दिया था। यहां तक कि वो मुझे मनाने के लिए इंग्लैंड तक पहुंच गए थे। दबाव देने पर इमरान ने बताया कि वो एक्टर कोई और नहीं बल्कि देव आनंद थे। देव आनंद ने भी अपनी ऑटोबायोग्राफी रोमांसिंग विद लाइफ में इस किस्से का जिक्र किया था।
इमरान ने ठुकराया था फिल्म का ऑफर
देव आनंद के मनाने के बावजूद इमरान ने फिल्म में काम करने से इनकार कर दिया। उन्होंने कहा था, मेरे लिए ये बहुत अजीब था। मैं एक अच्छा क्रिकेटर हूं, इसका मतलब ये नहीं कि मैं अच्छा एक्टर भी बन सकता हूं। मेरे लिए इस बात का कोई सेंस नहीं बनता।
देव आनंद के अलावा इस्माइल मर्चेंट ने भी इमरान को ऑफर दिया था, लेकिन उन्होंने ये कहकर मना कर दिया कि मैं स्कूल प्ले में भी कभी एक्ट नहीं कर पाया, तो मैं फिल्म में कैसे एक्टिंग कर सकता हूं।
दिलीप कुमार ने लंदन और पाकिस्तान पहुंचकर की थी इमरान की मदद
जब इमरान ने अपनी मां के नाम पर कैंसर हॉस्पिटल बनाना शुरू किया तो उन्हें आर्थिक दिक्कतों का सामना करना पड़ा था। ऐसे में दिलीप कुमार वो पहले शख्स थे जो मदद के लिए सामने आए थे। फंड के लिए शुरुआती 10 प्रतिशत हिस्सा इकट्ठा करना काफी मुश्किल था, ऐसे में दिलीप कुमार ने न सिर्फ आर्थिक मदद की बल्कि खुद फंड रेजिंग प्रोग्राम का हिस्सा बने। दिलीप कुमार ने पाकिस्तान और लंदन पहुंचकर लोगों से फंड देने की अपील की थी।
PM इमरान का मेल पहुंचा था एक्टर इमरान के पास
साल 2018 में जाने तू या जाने न मूवी एक्टर इमरान खान के पास एक अजीबोगरीब मेल आया। दरअसल वो मेल एक्टर इमरान खान के लिए नहीं बल्कि पाकिस्तान के पीएम इमरान खान के लिए लिखा गया था। उस मेल में लिखा था, डियर प्राइम मिनिस्टर साहब, एक कामयाब लीडर सही समय में सही फैसला लेता है। वो अपने अच्छे और सच्चे दोस्तों को पहचानकर उन्हें अपनी टीम का हिस्सा बनाता है। आपकी सरकार को 10 साल हो चुके हैं और मैं आपके साथ शामिल होना चाहता हूं। 
ये मेल मिलने के बाद एक्टर इमरान खान ने इंस्टाग्राम में जानकारी देते हुए लिखा था, मुझे लगता है कि अब मैं इस पर एक्शन लेने से नहीं रोक सकता। मैं अब कुछ पॉलिसी बनाऊंगा और आप सभी को अपडेट करता रहूंगा। 
इमरान खान पर बनने वाली थी बॉलीवुड फिल्म
इमरान खान की एक्स वाइफ रेहम खान ने कुछ सालों पहले एक बुक रिलीज की थी, जिसमें उन्होंने बताया कि कुछ इंडियन प्रोड्यूसर्स इमरान खान की जिंदगी पर फिल्म बनाना चाहते थे। इमरान भी बॉलीवुड फिल्म बनने पर एक्साइटेड थे, लेकिन इमरान चाहते थे कि ये फिल्म उनकी पहली शादी पर ही खत्म हो जाए। हालांकि कुछ दिक्कतों के चलते वो फिल्म कभी बन ही नहीं सकी। 
रेहम खान ने अपनी बुक में ये भी बताया है कि इमरान ने खुद बातों- ही-बातों में कन्फर्म किया था कि उनका 70 के दशक की हिट बॉलीवुड एक्ट्रेस से अफेयर था। इमरान ने रेहम को बताया था कि वो एक्ट्रेस उनके पीछे इंग्लैंड तक आ गई थी, लेकिन फिल्म इंडस्ट्री से जुड़े लोगों से कन्फर्म करने पर पता चला कि वो एक्ट्रेस नहीं बल्कि इमरान उसके पीछे इंग्लैंड गए थे। इमरान ने एक बार रेहम को ये भी बताया था कि उस बॉलीवुड एक्ट्रेस के एक बॉयफ्रेंड ने भरी पार्टी में उसे थप्पड़ मारा था, जिससे उसकी एक आंख बुरी तरह जख्मी हो गई थी। अपनी बुक में रेहम ने उस एक्ट्रेस का नाम तो नहीं बताया, लेकिन ये सारी डिटेल्स एक्ट्रेस जीनत अमान से मैच होती हैं। 